10. การควบคุมภายใน

บริษัทฯ ให้ความสำคัญต่อระบบการควบคุมภายในทั้งในระดับบริหาร
และระดับปฏิบัติงานที่มีประสิทธิภาพ
คณะกรรมการบริษัทฯจึงได้มีการกำหนดกฎบัตรของคณะกรรมการตรวจสอบเป็นลายลักษณ์อักษร
เพื่อให้คณะกรรมการตรวจสอบมีแนวทางการปฏิบัติงานที่ชัดเจน
โดยกฎบัตรดังกล่าวจะสอดคล้องกับหลักการกำกับดูแลกิจการที่ดี
และข้อบังคับของตลาดหลักทรัพย์เรื่อง
คุณสมบัติและขอบเขตการดำเนินงานของคณะกรรมการตรวจสอบ

และบริษัทฯมีบุคคลซึ่งทำหน้าที่ผู้ตรวจสอบภายใน
เพื่อให้มั่นใจว่าการปฏิบัติงานหลักและกิจกรรมทางการเงินสำคัญของบริษัทฯ
ได้ดำเนินการตามแนวทางที่กำหนดและมีประสิทธิภาพ
รวมถึงตรวจสอบการปฏิบัติตามกฎหมายและข้อกำหนดที่เกี่ยวข้องกับบริษัทฯ
และเพื่อให้ผู้ปฏิบัติหน้าที่ตรวจสอบภายในมีความเป็นอิสระ
สามารถทำหน้าที่ตรวจสอบและถ่วงดุลได้อย่างเต็มที่
คณะกรรมการตรวจสอบจึงได้กำหนดกฎบัตรของงานตรวจสอบภายใน
เพื่อให้ผู้ปฏิบัติงานทุกระดับมีความเข้าใจโดยสรุปเกี่ยวกับวัตถุประสงค์ ขอบเขต อำนาจหน้าที่
และความรับผิดชอบของงานตรวจสอบภายในขององค์กร
รวมทั้งได้กำหนดให้มีการรายงานผลการตรวจสอบต่อคณะกรรมการตรวจสอบ
และประธานกรรมการบริหาร

สำหรับในปี 2545
คณะกรรมการตรวจสอบจัดทำรายงานกำกับดูแลกิจการของคณะกรรมการตรวจสอบโดยเปิดเผยไว้ในรายงานประจำปีของบริษัทฯ
ซึ่งรายงานดังกล่าวต้องลงนามโดยประธานกรรมการตรวจสอบ ซึ่งมีข้อความในรายงานฯ ดังนี้

“ คณะกรรมการบริษัท โรงพยาบาลเอกชล จำกัด (มหาชน) ได้แต่งตั้งคณะกรรมการตรวจสอบ
ซึ่งประกอบด้วย กรรมการจำนวน 3 ท่าน โดยมี ศาสตราจารย์นายแพทย์รุ่งธรรม ลัดพลี
เป็นประธานกรรมการตรวจสอบ, นายวิชัย เทพเฉลิม และ ร้อยตรีกิตติ ธรณินทร์
เป็นกรรมการตรวจสอบ ทั้งนี้
กรรมการตรวจสอบแต่ละท่านไม่มีส่วนในการบริหารงานของบริษัทฯมีความเป็นอิสระจากการบริหารงานของบริษัทฯ
กรรมการตรวจสอบ จำนวน 2 ท่าน เป็นกรรมการอิสระ และ จำนวน 1 ท่าน
เป็นกรรมการที่มีความเชี่ยวชาญทางด้านการเงินและบัญชี

คณะกรรมการบริษัทฯ ได้มีมติเมื่อวันที่ 17 ธันวาคม 2545 แต่งตั้ง นายวิชัย เทพเฉลิม
เป็นประธานกรรมการตรวจสอบ แทน ศาสตราจารย์นายแพทย์รุ่งธรรม ลัดพลี
ซึ่งถึงแก่อนิจกรรมด้วยอุบัติเหตุทางรถยนต์ เมื่อวันที่ 17 พฤศจิกายน 2545

ในปี 2545 คณะกรรมการตรวจสอบได้มีการประชุมรวม 12 ครั้ง
เพื่อปฏิบัติตามขอบเขตและหน้าที่ความรับผิดชอบที่ได้รับมอบหมายจากคณะกรรมการบริษัทฯ
ซึ่งเป็นไปตามข้อกำหนดของตลาดหลักทรัพย์แห่งประเทศไทย
คณะกรรมการตรวจสอบได้ตระหนักถึงความรับผิดชอบในการดูแลให้มีการดำเนินงานตามนโยบายของบริษัทฯ
อย่างมีประสิทธิภาพและมีความโปร่งใส สามารถตรวจสอบการปฏิบัติงานได้ทุกขั้นตอน
โดยไม่ก่อให้เกิดความขัดแย้งทางผลประโยชน์ และไม่ขัดต่อข้อกำหนด, กฎหมาย หรือระเบียบต่างๆ
ที่บริษัทต้องปฏิบัติตาม

ในการปฏิบัติงานตามภาระหน้าที่ คณะกรรมการตรวจสอบได้เสนอชื่อผู้สอบบัญชีคือ นางสาวนิตยา
เชษฐโชติรส หรือ นายนิรันดร์ ลีลาเมธวัฒน์ หรือ นายณรงค์ หลักฐาน ซึ่งทั้ง 3 ท่าน สังกัดบริษัท
เคพีเอ็มจี ออดิท (ประเทศไทย) จำกัด และค่าตอบแทนของผู้สอบบัญชีของบริษัทฯ ประจำปี 2546
จำนวน 480,000 บาท ต่อคณะกรรมการบริษัทฯ เพื่อเสนอต่อที่ประชุมผู้ถือหุ้น พิจารณาต่อไป

จากรายงานของผู้สอบบัญชีภายนอก และรายงานผลการตรวจสอบของผู้ตรวจสอบภายใน
ตลอดจนการร่วมหารือกับผู้สอบบัญชีภายนอก และผู้ตรวจสอบภายใน
คณะกรรมการตรวจสอบได้พิจารณาแล้วเห็นว่า บริษัทฯ
มีระบบการควบคุมภายในที่มีความเพียงพอและเหมาะสมกับการดำเนินธุรกิจ
ไม่พบข้อบกพร่องที่เป็นสาระสำคัญ และงบการเงินของบริษัทฯมีความถูกต้องครบถ้วน
เป็นไปตามหลักการบัญชีที่รับรองทั่วไป และเปิดเผยข้อมูลอย่างเพียงพอ

คณะกรรมการตรวจสอบได้ให้ข้อเสนอแนะเกี่ยวกับการบริหารงานของฝ่ายบริหาร
ซึ่งได้รับความร่วมมือเป็นอย่างดีจากผู้บริหาร / คณะกรรมการบริหาร ”